অবশ্য এটা সত্যি যে, দেশের রাজনীতি এখন অনিশ্চিত পথের যাত্রী। নির্বাচনকালীন সরকার প্রশ্নে দুই প্রধান দলের বিপরীতমুখী অবস্থানদৃষ্টে দেশবাসী শঙ্কিত। অতীতের তিক্ত অভিজ্ঞতা তাদেরকে উদ্বিগ্ন করে তুলেছে। দেশের সাধারণ মানুষ কোনো সংঘাত চান না। তারা একটি স্থিতিশীল রাজনৈতিক পরিবেশ চান। আর জনগণের সে চাওয়া পূরণ করতে পারে দেশের প্রধান দুই রাজনৈতিক দল— বিএনপি ও আওয়ামী লীগ। তবে, সবই নির্ভর করছে শীর্ষ নেতৃত্বের সদিচ্ছার ওপর। আর যদি দেশের প্রধান দুই রাজনৈতিক প্রতিপক্ষ পরস্পরের দিকে পিঠ দেখিয়ে একই স্থানে দাঁড়িয়ে থাকে, তাহলে রাজনীতির গতিক কী হবে, বলা মুশকিল।